Gimė 1975 m. vasario 8 d. Dervelių kaime (Pakruojo r.). 1993 m. baigė Radviliškio Vinco Kudirkos vidurinę mokyklą. 1999 m. baigė Vilniaus pedagoginio universiteto Gamtos mokslų fakultetą. Įgijo gamtos mokslų magistro laipsnį, gimnazijos biologijos mokytojos specialybę.
1999–2001m. – Botanikos instituto Augalų fiziologijos laboratorijos Gravitacinės fiziologijos sektoriaus vyresnioji laborantė, 2001–2006 m. – jaunesnioji mokslo darbuotoja, 2006–2010 m. – doktorantė, 2010–2014 m. – Gamtos tyrimų centro Botanikos instituto Eksperimentinės augalų ekologijos laboratorijos biologė, nuo 2017 m. – Augalų fiziologijos laboratorijos biologė.
2013 m. Vilniaus universitete ir Gamtos tyrimų centre apgynė daktaro disertaciją ,,Sėjamosios pipirnės gravitacijos jutimo tyrimas“ 1. 2013 m. suteiktas daktaro laipsnis.
Disertaciniame darbe pirmą kartą buvo palyginti to paties daigo šaknies ir hipokotilio gravitacijos jutimo savitumai skirtingomis gravitacinio dirginimo sąlygomis. Buvo patvirtinta prielaida, kad viduląstelinės jėgos, pirmiausia generuojamos citoskeleto, moduliuoja nuo gravitacinės jėgos priklausomą amiloplastų (augalinės ląstelės bespalvių plastidžių) išsidėstymą ir judėjimą tiek šaknų, tiek hipokotilių gravisensorinėse ląstelėse.
Išspausdino apie dešimt mokslinių straipsnių.
Dalyvavo tarptautinėse mokslinėse konferencijose Belgijoje, Italijoje, Vokietijoje, Prancūzijoje, Ukrainoje, Baltarusijoje, Rusijoje.
Lietuvos augalų fiziologų draugijos narė.
Nuorodos
1 Koryznienė D. Investigation on gravity sensing in garden cress seedlings = Sėjamosios pipirnės gravitacijos jutimo tyrimas : summary of doctoral dissertation. – Vilnius, 2013. – 35 p. (anglų k.).